A tous ceulx qui verront et orront ces présentes lettres, je, Elion de Grantson, écuyer, seigneur de La Marche et de Marcey sur Saonne, filz de feu noble et puissant seigneur de Pesme et des lieux dessusdits, engendré au corps de noble et puissante dame, madame Jehanne de Vienne, ma mère, sa femme, fait scavoir que comme les habitans des dittes villes de La Marche et de Mercey, mes hommes me ont supliés et requis que les teinx en estat et confermer leurs libertés et franchises qui furent et ont été données par feu messire Simon, jadis seigneur des dits lieux de La Marche et de Marcey, et confermée de très haut et puissant prince, monseigneur le duc (Robert) de Bourgoingne, qui Dieux pardonne, et aussy par mesire Loys de Neuf Chastel, chevalier, et dame Jehanne de Montfaucon, sa femme, jadis seigneur et dame des dits lieux de La Marche et de Marcey, devanciers de mon très honoré seigneur messire Guillaume de Vergy, et de ma très honorée dame, madame Agnès de Durnet, jadis dame des dits lieux de la ditte Marche et de Marcey, et depuis confermée par feu noble et puissant seigneur messire Jacques de Grantson, chevalier, jadis seigneur de Pesme, de La Marche et de Marcey sur Saonne, et par noble et puissante dame, madame Marguerite de Vergy, jadis femme de messire Jacques, dame des dits lieux; ces susdits père et mère de feu monseigneur mon père, messire Guillaume de Grantson, dont Dieu ait l’âme: Moy veullant ensuivre la voulenté et ordonnance du dit feu messire Simon et des autres seigneurs de La Marche et de Marchey, mes prédécesseurs, plaigne délibération et ordonnance sur ce eue et pour les bons et agréables et prouffitables services que les dits habitans m’ont fait et encore font incessamment, je, Elion de Grantson dessusdit, les libertés et franchises de feu messire Simon, devancier, et confermées des seigneurs et dames dessus nommés, comme dit est, de certaine sience et propre volonté, veut, loue, ratifie, agrée, ratifié et confermé, et dès maintenant apreuve, veut et consent estre regardé à tousjoursmais, immémorable, et ainsy le promet en bonne foi, et à ce m’oblige, moi et mes hoirs, successeurs. En tesmoingniage de laquelle chose et en signe de vérité, je, à la requête des dits habitans, ai signé ces présentes, que j’ay voulu estre inscrite ez lettres original des dittes libertés et franchises, de mon seing manuel et icelles scellées de mon propre scel armoyé de mes armes. Cy mis le premier de septembre, l’an mil quatre cent quarante ung. Présent noble escuyer Henry de Courban, Viénot, fils de Jehan de Gret de Varenne, et Jean Mougin de Dullry à ce appelés et requis, l’an et jour dessus dit. ELION DE GRANTSON.